Разред: III

Број часа: 1.

Методска јединица: Рођење Пресвете Богородице

Тип часа: обрада новог градива

Уводни дио

Питам их шта мисле о томе ко је Света Богородица и шта знају о њој, гдје се налази њена икона у цркви, да ли је имају код својих кућа, шта значи сам назив Богородица и да ли је он исправан и како јесте и говоримо о томе како су некада у историји били људи који су тај назив оспоравали и како су они побијеђени од отаца Цркве.

Главни дио

Говорим о родитељима Пресвете Дијеве Марије, ко су они били и шта је значило у то доба не имати дјеце, како су живјели праведним животом и шта значи живјети праведним животом и како човјек може постати светитељ и у браку и како се треба понашати да бисмо то постигли и како смо сви на светост позвани, а да то није само привилегија неких људи.

Говоримо о томе како су се свети Јоаким и Ана дуго молили да им Бог подари бар једно дијете, а затим и о снази искрене и упорне молитве, на који начин она помаже. Причам им Христову причу о неправедном судији и жени удовици. Питам их кад и за шта се они моле и говорим о томе које молитве су најбитније и зашто баш те. Причамо о врстама молитава.

Кажем да су свети Јоаким и Ана Богу обећали посветити дијете ако им га да. Објашњавам им шта то значи посветити и каква је снага и вриједност обећања датог у молитви. Говоримо о томе како свако од нас може дати обећање, али не Богу, већ себи пред Богом и како сваки дан треба да будемо мало бољи него претходног дана и да исправљамо постепено све наше недостатке.

Говорим како је Бог светима Јоакиму и Ани испунио молитву у старости. Кажем им какве молитве Бог испуњава и говорим о правим молитвама и кушањима Бога. Напомињем им Христово кушање од стране ђавола када он није хтио Оца да моли за ствари које су непотребне. Такође, увјеравамо се заједно како Богу ништа није и не може бити немогуће.

Завршни дио

Говоримо о томе како су родитељи Јоаким и Ана дали дјевојчици име Марија, како је то празник који се у народу зове Мала Госпојина и како се слави 21. септембра. Питам их да понове данашњу лекцију и дијелим плусеве у роковник рада ученика.

Разред: III

Број часа: 2.

Методска јединица: Ваведење Пресвете Богородице

Тип часа: обрада новог градива

Уводни дио

Подсјећамо се обећања које су свети Јоаким и Ана дали Богу да би им подарио дијете. Подсјећамо се и тога која је важност обећања и како се оно мора испунити, па да зато човјек никада не смије обећавати оно што не може да испуни. Причам им о Јефтајевом обећању да ће принијети своју кћер на жртву и о томе како и данас постоје завјети и људи који се завјетују.

Главни дио

Говоримо о томе да су свети Јоаким и Ана одлучили да испуне обећање дато Богу када је Дијева Марија напунила три године. Поредим њен подвиг и њихов, који су већ скоро три пута старији од Богородице тада. Говоримо о томе да хришћанске дужности не можемо и не смијемо избјегавати под изговором да смо мали јер то не доноси духовну корист већ упоран рад на себи.

Кажем како су одвели Марију у храм и говорим о томе шта је тада био храм, колики је био и како је био једини и како су многи служили у њему. Говоримо о данашњим црквама и о томе да нас Ваведење увијек треба да подсјећа на то колико ми сами идему у цркву и колико би требало да идемо. Разговарамо о томе шта нас најчешће спречава да одемо на богослужење.

Спомињем како је Марију на улазу у храм дочекао првосвештеник. Причамо о томе ку су свештеници и каква је њихова важност. Подсјећамо се како се треба према њима понашати и каква је њихова улога у нашем животу, какве они тајне врше и како се то одражава на наше спасење. Подсјећамо се важности причешћа и тога да га дјеца што чешће примају.

Кажем да је првосвештеник Дијеву Марију увео у најсветији дио храма. Пошто примјећујем да дјеца не знају шта је то најсветији дио и шта значи свето уопште, разговарамо о томе. Поредимо најсветији дио јерусалимског храма са данашњим олтаром и говоримо како данас у олтар не смију улазити жене, али како оне имају нешто друго што мушкарци не могу – да роде новог човјека на свијет.

Завршни дио

Говоримо како је Дијева Марија остала у храму до своје четрнаесте године, што је више него што они сада имају. Тражим од некога да преприча оно што смо данас радили. Помажем му питањима.

Разред: III

Број часа: 3.

Методска јединица: Рођење светог Јована Крститеља

Тип часа: обрада новог градива

Уводни дио

Понављамо шта знамо о рођењу и дјетињству Пресвете Дијеве Марије. Кажемо да су све особе које спомињемо у свим овим лекцијама Јевреји по националности и како су Јевреји били изабрани народ Божији. Говорим им укратко о томе какви су били њихови преци Аврам, Исак и Јаков и тако им појашњавам како је Бог наградио њихове потомке.

Главни дио

Говорим ученицима да су се родитељи светог Јована звали Захарије и Јелисавета. Питам их кад се слави свети Јован, да ли има неко да га слави и шта знају о њему. Спомињем да је Јелисавета била родица Пресвете Дијеве Марије, а да је Захарије био свештеник. Питам их шта раде свештеници и исправљам неке њихове погрешне представе ако их имају.

Говоримо о томе да су и Захарије и Јелисавета били бездјетни као и свети Јоаким и Ана. Причамо о томе шта је у то доба значило пред народом бити без дјеце и како је народ имао погрешно увјерење да су ти људи најгрешнији. Казујем им причу о онима чију крв Ирод помијеша са жртвама њиховим и о онима на које паде кула у Силоаму, то јесте да не страдају само грешници.

Говорим им да се Архангел Гаврило јавио Захарији док је кадио у храму. Име архангела записујем на табли како би га лакше изговорили и упамтили. Причамо о кађењу, о томе шта оно представља и о томе да се Бог људима јављао у прошлости скоро увијек за вријеме молитве, што нам говори о томе колико је она важна. Говоримо о томе да се Захарија уплашио када је видио анђела, а да нема разлога да се плашимо Бога и Његових светих.

Причам им како га је народ ишчекивао, како није повјеровао анђелу, како је онијемио, да је Јелисавета затрудњела у старости и родила сина, о давању имена и обрезању дјетета, о томе како је Захарија проговорио, како је величао Бога, како су родитељи Јованови убрзо умрли, а он одрастао у пустињи. Тумачимо све ове догађаје и дивимо се сили Божијој.

Завршни дио

Питам ко зна да понови историју рођења светог Јована и говоримо о снази вјере и осуди Захаријиног невјеровања. Разговарамо о Божијем промислу и Његовој бризи за људе чак и прије него што дођу на свијет.

Разред: III

Број часа: 4.

Методска јединица: Благовијести

Тип часа: обрада новог градива

Уводни дио

Понављамо претходне лекције. Спомињем ученицима шта се десило са Пресветом Дијевом Маријом након њене четрнаесте године, да је отишла код свог рођака Јосифа. Пишем ово име на табли, пошто га ученици често мијешају са именом Јосип. Објашњавам им у каквим су односима били Јосиф и Марија. Кажем да је Марија радила у Јосифовој кући све кућне послове.

Главни дио

Питам ученике које послове обављају њихове мајке и њихови очеви по кући. Питам их да ли им у тим пословима помажу и савјетујем им да то чине. Понављамо шта свако дијете треба да уради ујутру и послије оброка, развијајући тако код њих позитивне радне навике. Мотивација је управо то што је и сама Света Дијева исте послове радила, нимало се не стидећи, и говорим им да је Бог управо такву жену удостојио да се Он роди од ње.

Спомињемо да је Света Дијева у слободно вријеме читала Свето Писмо и молила се Богу. Наглашавам значај и једног и другог и корист од овога. Подсјећам их да управо ово треба да буде одмор, али да треба да читају и све остало што уче у школама како би развили све своје способности. Говорим им причу о талантима и тумачим.

Казујем да се Архангел Гаврило јавио Пресветој Дијеви Марији на молитви. Пишем име анђела на табли. Питам шта мисле зашто се јавио баш на молитви и подстичем их да се сјете када се исти анђео јавио Захарији, Јовановом оцу. Говоримо о важности молитве и о њеној снази.

Кажем да је Архангел јавио Дијеви да ће родити Сина и да је она питала како ће то бити када она не зна за мужа. Ово њено питање тумачим као неповјерење јер се бојала да се ђаво није обукао у анђела свјетлости и разликујем ово неповјерење од Захаријиног невјеровања у силу Божију. Говорим да и они треба да се угледају на Пресвету Дијеву Марију и да не вјерују свакоме духу, већ да испитују духове да ли су од Бога, то јест да не вјерују разним секташима који им се умиљавају на улицама.

Завршни дио

Причам им да је анђео рекао да ће Дух Свети осјенити Марију, то јест сићи на њу, да је Дух Свети Бог, Један од Свете Тројице. Питам их од када Христос постоји и како је речено да ће се Он родити ако је Он одувијек и објашњавам им то.

Разред: III

Број часа: 5.

Методска јединица: Рођење Христово

Тип часа: обрада новог градива

Уводни дио

Понављамо шта је анђео Господњи рекао Пресветој Дијеви Марији на Благовијести и како је она поступила када јој је то јављено. Говоримо о њеној послушности вољи Божијој и значају те послушности и послушности уопште као врлине која је изнад поста и молитве. Говоримо и о значају саме Свете Дијеве за род људски.

Главни дио

Говорим да је Пресвета Дијева Марија са Јосифом живјела у мјесту Назарету. Пишем назив мјеста на табли и настојим да га ученици правилно изговоре и упамте. Говорим им да су Христа касније звали Назарећанином управо по томе мејсту. Говорим како је то било мало мјесто у покрајини Галилеји. И овај назив пишем на табли. Говорим да су и Христови ученици били Галилејци.

Питам их да ли знају колико мјесеци жена носи дијете у утроби. Ако не знају, објашњавам им то и кажем да је Дух Свети сишао на Пресвету Дијеву Марију на Благовијести које се славе 7. априла и тражим од њих да покушају израчунати када се онда слави Рођење Христово ако знамо да жена носи дијете 9 мјесеци. Пишем на табли датуме 7. април и 7. јануар.

Говорим да је баш у вријеме када је Христос требало да се роди био попис становништва и да су Јосиф и Марија ишли да се попишу у мјесто из кога је Јосиф био поријеклом, у Витлејем. Објашњавам им шта је то попис становништва и да је ту наредбу издао цар. Казујем да је у Старом завјету проречено за Христа да ће се родити у Витлејему.

Говоримо о томе да су Јосиф и Марија били сиромашни пошто је Јосиф био дрводјеља и да нису имали новца за гостиноницу. Причамо о сиромаштву и о томе како све људи могу постати сиромашни и да не треба да ниподаштавамо сиромашне већ да им помажемо. Наводимо примјер Бога Који је одлучио да се роди баш у сиромашној породици.

Завршни дио

Говорим ученицима како су се Јосиф и Марија упутили према првој ватри да су тамо затекли пастире поред свога стада, да су ушли у пећину у којој су они смијештали овце и да се ту родио Христос.

Разред: III

Број часа: 6.

Методска јединица: Поклоњење пастира и мудраца

Тип часа: обрада новог градива

Уводни дио

Понављамо оно што смо радили претходног часа. Тражим од њих да ми испричају резултате до којих смо дошли на прошлом часу и шта смо закључили. Питам их да ли неко зна Молитву Господњу напамет и оцјењујем њихов труд.

Главни дио

Дајем ученицима задатак да прочитају лекцију и да одговоре на питања послије лекције у свеске. Дијелим их у 6 група, по колонама како сједе, и дајем свакој групи истраживачки задатак.

Ученици прве групе треба да кажу зашто се Бог јавља управо пастирима и зашто баш њих удостојава да се они први поклоне рођеном Богомладенцу. Зар у то доба није било важнијих људи од пастира? Ученици друге групе треба да кажу шта знају о звијездама, а шта о хороскопу. Да ли постоји судбина и ко је изнад звијезда? Треба ли вјеровати у судбину и у хороскоп? Да ли оно што је Бог створио, као што су звијезде, треба да одређује наш живот, или треба живјети по вољи Божијој? Трећа група треба да каже шта мисли зашто се Бог јавља далеким мудрацима који нису припадали Његовом изабраном народу Израиљу. Да ли за Бога има важност то ко којем народу припада? Да ли је Христос дошао да спасе све људе, или само неке? Четврта група има задатак да каже зашто су мудраци даривали Сина Божијег кад Богу ништа не треба и кад Он све има? Јесу ли они тиме хтјели нешто да покажу? Шта ми данас приносимо Богу на дар на Светој литургији? Пета група говори о томе како и ми можемо да се придружимо онима који су се поклонили Христу. Да ли ми данас можемо да му се поклонимо и да ли Он прима наше поклоњење? Зашто је Богу важно наше поклоњење? Шта ми тиме дајемо, а шта добијамо? Шеста група говори о томе да ли Христу треба да се моле и поклоне образовани, или необразовани људи? Ко је био паметнији: пастири, или мудраци? Ако су се Богу поклонили и једни и други, да ли то значи да Бог прима и учене и неуке к Себи?

Ове задатке треба да обаве за десет минута, а послије читају и о томе расправљамо и дијелим им плусеве у свеску активности. На табли записујемо најважније ствари.

Завршни дио

На крају часа организујем квиз знања из ове лекције, који се састоји из неколико игара кроз које провјеравам шта су научили и како повезују научено градиво у цјелину. Ако остане времена, читамо одређено поглавље из Светог Писма.

Додатак припреми 3 – 6

1. Ко је први донио дарове малом Христу?
2. Гдје је живјела Света Дијева Марија?
3. Како су се звали родитељи Свете Дијеве Марије?
4. Како треба да ословљавамо свештеника?
5. Шта се појавило на небу кад је рођен Исус Христос?
6. Ко је наредио да се пописује становништво пред Христово рођење?
7. Ко је благословио свете праведне Јоакима и Ану у старости рођењем дјетета?
8. Којом руком се крстимо?

Ријечи за погађање: Марија, Јоаким.

Мк, или 2 Кор.

Разред: III

Број часа: 7.

Методска јединица: Бјекство свете породице у Египат

Тип часа: обрада новог градива

Уводни дио

Понављамо претходну лекцију. Тражим од њих да ми испричају резултате до којих смо дошли на прошлом часу и шта смо закључили послије групног рада. Тражим од некога да ми преприча дио из Светог Писма који смо читали.

Главни дио

Дајем ученицима задатак да прочитају лекцију и да одговоре на питања послије лекције у свеске. Дијелим их у 6 група, по колонама како сједе, и дајем свакој групи истраживачки задатак.

Ученици прве групе говоре о томе како Бог брине за људе и како је бринуо за Сина Свога Јединороднога. Зашто Бог није толике друге људе спасио који су убијени у прошлости, а спашава Христа? Ученици друге групе нагађају разлог Иродове одлуке да убије Христа. Чега се Ирод бојао? Зашто га је било страх од малог Христа? Да ли је он вјеровао да је Христос Бог, па је ипак одлучио да Га убије, или је мислио да је нека превара људска у питању? Ученици треће групе говоре о важности послушности у животу? Шта би се десило да Јосиф није повјеровао Богу, као што није повјеровао Захарија када му је анђео јавио да ће добити сина, светог Јована Крститеља? Коме човјек све треба да буде послушан у животу? Ученици четврте групе размишљају зашто Бог није одмах убио Ирода, већ је света породица морала чекати у Египту да он умре. Причам им и како је Ирод умро. Питам их зашто баш тако и шта та смрт значи. Да ли се на овом свијету увијек остварује правда? Пета група говори о томе да ли се треба бојати у животу кад нам буде заповијеђено нешто што изгледа страшно. Да ли се Јосиф бојао када му је заповијеђено да се врати из Египта? Треба ли да имамо повјерење у наше родитеље и у Бога, или да стално будемо сумњичави? Шеста група прича о разлици између мјеста. Зашто је Бог дозволио да Његов син живи у Назарету, малом граду? Зашто Га Бог није населио у неко велико мјесто? Какву поуку из овога можемо извући?

Ове задатке треба да обаве за десет минута, а послије читају и о томе расправљамо и дијелим им плусеве у свеску активности. На табли записујемо најважније ствари.

Завршни дио

На крају часа организујем квиз знања из ове лекције, који се састоји из неколико игара кроз које провјеравам шта су научили и како повезују научено градиво у цјелину. Ако остане времена, читамо одређено поглавље из Светог Писма.

Допуна припреми 3 – 7

1. Гдје је Јосиф отишао из Витлејема?
2. Ко је пошао из далеке земље на поклоњење Христу?
3. Јесу ли свети Јоаким и Ана вјеровали у Божију награду?
4. Ко је разапет на крсту?
5. Ко је светог Јосифа упутио да оде у Египат?
6. Чиме су мудраци даровали малог Христа?
7. Колико је година имала Марија кад је одведена у храм?
8. Коме се обраћамо кад се молимо?

Ријечи за погађање: Ана, Бог

Мк, или 2 Кор.